ועדת העבודה, הרווחה והבריאות, כנסת 18, פרוטוקול מספר 243, 2010-03-08 09:30

חיים כץ: בוקר טוב.

חיים כץ: אנחנו מתחילים עוד שבוע בכנסת ישראל.

חיים כץ: היום יום שני בשבוע, כ"ב באדר, ה-8 למרץ 2010.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק אזרחים ותיקים (תיקון- זכאות להטבות לאזרחים ותיקים בעלי הכנסה נמוכה), התשס"ט-2009, של חבר הכנסת רוברט אילטוב, חברת הכנסת ליה שמטוב, חבר הכנסת זאב אלקין שראיתי אותו פה בסביבה, וחבר הכנסת משה (מוץ) מטלון, חבר הכנסת חמד עמאר.

חיים כץ: חבר הכנסת זאב אלקין, מאחר ואתה היחידי שמגיע פה לדיונים, מה יש לך להגיד על הצעת החוק?

חיים כץ: אני מקריא כל כך הרבה שמות של חברי כנסת, ואין אף אחד פה.

חיים כץ: האם אתה יכול להסביר לי למה המציעים האחרים אינם?

חיים כץ: האם זה לא מעניין אותם?

זאב אלקין: מדובר פה על שלושה חוקים שהתאחדו.

זאב אלקין: חבר הכנסת רוברט אילטוב הוביל חוק אחד, ושני המציעים האחרים הצטרפו אליו, ולכן ברור למה הם לא פה.

חיים כץ: זה לא ברור לי, תסביר.

חיים כץ: האם זה לא מעניין אותם?

חיים כץ: כשחבר כנסת מגיע להגיש הצעת החוק זה שיא גולת עבודתו.

חיים כץ: בשביל זה הוא בא לכנסת, הוא בא לחוקק.

חיים כץ: הגשת הצעת חוק והחקיקה זה הדבר החשוב ביותר לחבר כנסת.

חיים כץ: מניסיונך הרב, האם אתה יודע להסביר לי למה הם אינם פה?

חיים כץ: אולי החוק לא מעניין אותם.

זאב אלקין: אתה הופך אותי לאותו תלמיד בבית-ספר ששואלים אותו למה אלה שאיחרו איחרו כשהם לא - - -

חיים כץ: אבל, הם חברים שלך.

חיים כץ: הגיתם יחד את אותו רעיון, וישבתם ודנתם.

זאב אלקין: נכון.

זאב אלקין: חברת הכנסת ליה שמטוב מנהלת כרגע ועדה במקביל.

זאב אלקין: היא ביקשה ממני לייצג את שנינו.

זאב אלקין: אנחנו מתואמים עד לפרט האחרון בעניין הזה.

זאב אלקין: ניהלנו ביחד משא-ומתן.

זאב אלקין: בזמנו גם חבר הכנסת רוברט אילטוב הסמיך אותנו לקדם.

זאב אלקין: לדעתי, הוא גם יצטרף.

זאב אלקין: אבל, אני פה מייצג את המציעים.

זאב אלקין: אנחנו, שלושת מובילי החוק: אנוכי, חברת הכנסת שמטוב, וחבר הכנסת אילטוב, גם מתואמים.

זאב אלקין: ולמעשה, עוד מהכנסת הקודמת.

זאב אלקין: אני לא ארבה לדבר לגבי חשיבות הצעת החוק, דיברנו על כך בישיבה הקודמת.

זאב אלקין: אני אחסוך זמן.

חיים כץ: תסביר את הצעת החוק.

זאב אלקין: רק במשפט, הצעת החוק הזאת מטפל באותה קבוצת אוכלוסיית שלא מקבלת השלמת הכנסה בגלל שהיא מקבלת את ההטבה דרך הנכות, וכתוצאה מזה נשללו ממנה הרבה זכויות נלוות, למרות שבפועל רמת הכנסתם מאוד דומה למי שמקבל השלמת הכנסה.

זאב אלקין: הצעת החוק באה לפתור את העניין.

זאב אלקין: לקראת קריאה ראשונה אנחנו הגענו פחות או יותר לסיכום מהממשלה ומשרד האוצר.

חיים כץ: אני רואה שהממשלה נכנסת ויוצאת, נכנסת ויוצאת.

חיים כץ: למה יש פה תנועה?

חיים כץ: האם מדובר על 700 מיליון שזזים עכשיו ימינה או שמאלה?

חיים כץ: אולי יש פה עניין של כבודו של מישהו.

זאב אלקין: אני הייתי שמח אם הממשלה היתה מזיזה 700 מיליון ימינה או שמאלה.

זאב אלקין: מדובר על הצעת חוק שאם לפרש אותה במשמעות הרחבה יש לה עלות מסוימת של כמה עשרות מיליונים.

זאב אלקין: אפשר לטעון שגם אין - זה תלוי איך לפרש בדיוק את הצעת החוק.

זאב אלקין: בכל מקרה, בשלב הזה המתווה של הסיכום שאני מציג כאן, והוא גם הועבר לייעוץ המשפטי של הוועדה, שאנחנו נשאיר את הבסיס, את הניסוח של החוק כפי שהוא עבר בטרומית בשינויים המתחייבים בגלל שינויי חקיקה שנענשו בתקופה האחרונה, שאדוני, אגב, הוביל אותם.

זאב אלקין: אנחנו נכניס פסקה אחת שכבר הסכמנו עליה.

חיים כץ: אנחנו נקריא את החוק, ובכל סעיף שיהיה לנו שינויים, או לך, או למישהו שיושב סביב השולחן הזה, נתייחס לעניין.

חיים כץ: אנחנו נעבור להקראה.

נעה בן שבת: "הצעת חוק האזרחים הוותיקים (תיקון –זכאות להטבות לאזרחים ותיקים), התש"ע-2010.

נעה בן שבת: תיקון סעיף 13א 1.

נעה בן שבת: בחוק האזרחים הותיקים, התש"ן-1989, בסעיף 13א- אחרי סעיף קטן (א) יבוא: "(א1) הטבות הניתנות לפי כל דין, וכן הטבות הניתנות על-ידי גוף ציבורי לפי הסכם או נהוג, לאזרח ותיק שמשתלמת לו גמלה לפי חוק הבטחת הכנסה, כולן או חלקן כפי שיקבע השר באישור שר האוצר ובאישור ועדת העבודה, הרווחה והבריאות של הכנסת, יינתנו גם לאזרח ותיק שהוכיח להנחת דעתו של המוסד לביטוח לאומי, כי אלמלא הוראות סעיף 251 לחוק הביטוח הלאומי [נוסח משולב], התשנ"ה-1995, היה זכאי לגמלה לפי חוק הבטחת הכנסה, וכן עמד באמות מידה שייקבע השר, בהסכמת שר האוצר ובאישור הוועדה כאמור.

נעה בן שבת: "

יהודית וסרמן: לעניין הזכאות.

נעה בן שבת: סליחה, "...

נעה בן שבת: באמות מידה לעניין הזכאות לקבלת ההטבות האמורות שייקבע השר כאמור.

נעה בן שבת: "

זאב אלקין: עליי הנוסח הזה מקובל.

חיים כץ: אדוני נציג משרד האוצר, רוברט אילטוב אמר: מה שזאב אלקין אמר, אני הסמכתי אותו לדבר.

זאב אלקין: לא, עד שהוא לא הגיע.

רוברט אילטוב: מה שסיכמנו עם זאב אלקין מקובל עליי.

חיים כץ: מצוין.

חיים כץ: נציג האוצר, בבקשה.

דב בארי: אני מתנצל, אני פשוט מבולבל פה ממספר ה - - -

חיים כץ: אל תגיד כזה דבר.

חיים כץ: באוצר לא מבולבלים.

חיים כץ: זה לא נשמע טוב.

דב בארי: אני פשוט כבר לא בטוח איזו הצעת חוק הקריאו פה.

דב בארי: אני רוצה להדגיש כרגע שני עניינים.

חיים כץ: לא הבנתי במה אתה לא בטוח?

זאב אלקין: הכניסו את שני השינויים שביקשתי.

דב בארי: זאת אומרת, ההטבות הניתנות לפי כל דין, והטבות הניתנות, כולן או חלקן, כפי שיקבע השר - - -

יהודית וסרמן: באישור שר האוצר, ובאישור הוועדה.

דב בארי: באישור שר האוצר, ובאישור ועדת העבודה והרווחה, יינתנו גם לאזרח וכו' וכו'.

יהודית וסרמן: ובסוף: וכן עמד באמות המידה לעניין הזכאות לקבלות הטבות שייקבע השר, בהסכמת שר האוצר.

נעה בן שבת: ומה שהיה שם סעיף (2) יורד, הוא מיותר.

יהודית וסרמן: נמחק.

דב בארי: היום בבוקר כשהגעתי כמה דקות לפני תחילת הדיון, הראיתי למזכירות הוועדה וליועצת המשפטית של הוועדה נוסח שהוא - - -

חיים כץ: מתי הבאת אותו?

דב בארי: הבוקר.

חיים כץ: האם אתה חושב שהם עובדים אצלך?

חיים כץ: הם לא עובדים אצלך.

חיים כץ: אם אתה רוצה להניח, ואם אתה מתייחס ברצינות, תביא את זה יום או יומיים לפני.

חיים כץ: אנחנו לא עובדים אצלך.

חיים כץ: היית אומר להם, הייתי מביא אותם בארבע.

דב בארי: לא, אני אמרתי את זה רק כדי להפנות את מי שמעוניין לדעת במה מדובר.

חיים כץ: אגב, אתה לא מכין נוסחים.

חיים כץ: עד כמה שידוע לי, אתה לא עורך דין.

חיים כץ: אתה לא מייצג את הצד המשפטי.

חיים כץ: אולי העברת נוסח שעורך הדין כתב.

דב בארי: העברתי נוסח מהמחלקה המשפטית של המשרד.

חיים כץ: זה לא משנה בכלל.

חיים כץ: בוא ניגש לגופו של עניין.

דב בארי: לגופו של עניין, בנוסח אנחנו רצינו לקבוע שהנוהג במקום המילה "בגוף ציבורי" יהיה בגוף ממשלתי.

דב בארי: ולעניין סעיף זה להגדיר גוף ממשלתי, משרד ממשלתי.

דב בארי: שוב, במקום: או נוהג בגוף ציבורי, יהיה כתוב: או נוהג בגוף ממשלתי.

חיים כץ: אנחנו לא מסכימים לזה.

דב בארי: אני רק רוצה לתת את ההגדרה של גוף ממשלתי, אם יורשה לי רק לסיים.

חיים כץ: אין גוף ממשלתי.

חיים כץ: עזוב, אנחנו לא מכירים.

חיים כץ: לא תקבע לנו גופים חדשים.

חיים כץ: יש את המגזר הציבורי וגופים ציבוריים, ואנחנו לא יודעים מה זה ממשלתי, אנחנו לא מבינים בזה.

דב בארי: רק אם יורשה לי לסיים - גוף ממשלתי: משרד ממשלתי, מוסד ממוסדות המדינה, לרבות חברה ממשלתית.

חיים כץ: מצוין, ואנחנו לא מסכימים.

זאב אלקין: אמרתי שהנוסח שהוקרא עד עכשיו מקובל עליי.

זאב אלקין: התיקון הזה לא נדון איתי אף פעם, אז כמובן לא מקובל גם עליי.

חיים כץ: זה כבר דיברנו בעבר.

חיים כץ: חבר הכנסת אילטוב, אתה נתת לו מנדט.

רוברט אילטוב: כבוד היושב ראש, אצלך בוועדה כל מילה מיותרת.

חיים כץ: דב, אני רוצה שתכניס לך לראש - - -

דב בארי: אם יורשה לי לצאת לדקה.

חיים כץ: אני הולך לנעול את הישיבה הזאת.

חיים כץ: אתם ביקשתם את הישיבה, חשבתי שאתם באים מגובשים.

חיים כץ: אני את הקרקס הזה לא מכיר.

חיים כץ: אני הולך, הוא הולך, זה הולך – לא מכיר את הקרקס הזה.

חיים כץ: זה לא ועדת שרים לענייני חקיקה, זוהי ועדת העבודה, הרווחה והבריאות של הכנסת.

זאב אלקין: רק אציע שינוי קטן בנוסח שהקראנו שאני מקווה שהוא יסדיר את העניין.

זאב אלקין: איפה שכתוב: השר יקבע באישור שר האוצר, באותה אמצע הפסקה ייכתב: השר באישור שר האוצר והשר הנוגע בדבר ובאישור הוועדה, היות ומדובר בהרבה הטבות מסוגים שונים.

יהודית וסרמן: אדוני, מה אתה מציע?

זאב אלקין: השר, באישור שר האוצר, ובאישור השר הנוגע בדבר, ובאישור הוועדה, היות ומדובר על הטבות מתחומים שונים שמגיעים למשרדים ממשלתיים שונים.

זאב אלקין: אני לא רואה כאן בעיה, לדעתי זה יסדיר גם את ה- - -

יהודית וסרמן: האם במקום שר האוצר, השר - - -

זאב אלקין: לא, שר האוצר והשר הנוגע בדבר – אישור של שני שרים.

יהודית וסרמן: אישור של שלושה שרים.

זאב אלקין: כן, כאילו אחד יוזם, ושניים מאשרים.

נעה בן שבת: זה לא לגבי אמות המידה, זה רק לגבי ההטבות.

זאב אלקין: לא, זה רק לגבי ההטבות.

חיים כץ: זה נראה לי כמו הקרב על המילקי.

זאב אלקין: אני מקווה שזה פתר לנו את הבעיה.

חיים כץ: אבל, אתה מבין מה שאתה עושה פה.

זאב אלקין: אני מבין לחלוטין.

חיים כץ: אתה מבין שאתה מעקר את זה מתוכן.

זאב אלקין: לא.

חיים כץ: אל תגיד לי לא.

חיים כץ: נראה לך ששר האוצר יפתח את הפטורים מארנונה, הנחות בארנונה?

זאב אלקין: התיקון שהצעתי כרגע בוודאי לא ישנה את המצב.

חיים כץ: הנה, פתר לך את הבעיה, אתה כבר לא צריך לדבר.

חיים כץ: תאמין לי, הנה סגר לך את העניין.

חיים כץ: אין לך הנחות, אין לך כלום.

רון מוסקוביץ: לא מדבר.

רון מוסקוביץ: אם יהיה שר הפנים ושר האוצר מקובל.

רון מוסקוביץ: השר הנוגע בדבר.

רון מוסקוביץ: אבל, אדוני היושב ראש, אנחנו גם לא יודעים כמה זה עולה.

רון מוסקוביץ: אין לנו שום מושג.

חיים כץ: עוד לא ראיתי פעם אחת שבאת לישיבה, והיה לכם מושג כמה זה עולה.

רון מוסקוביץ: אבל, אני חושב שאת הנתונים אפשר לשלוף מהביטוח הלאומי, מהאוצר.

זאב אלקין: אדוני היושב ראש, בתשובה לשאלתך, אני מקווה שאנחנו לקראת קריאה שנייה ושלישית נגיע לרשימה מדויקת וברורה של ההטבות.

זאב אלקין: למשרד האוצר היתה הצעה מסוימת, אני לא הסכמתי אליה כי ברגע שנסכים לרשימה ספציפית, ואחר כך יתגלה שאנחנו רוצים להוסיף עוד משהו, להוסיף יהיה הרבה יותר קשה כי זה יהיה כבר נושא חדש.

זאב אלקין: לכן, אני התעקשתי שהנוסח בקריאה ראשונה יישאר כללי עם המגבלות האלה.

זאב אלקין: עד הקריאה השנייה והשלישית אנחנו נוריד את המגבלות, ונפרט בדיוק את ההטבות.

חיים כץ: היות ואתה המחוקק, ואני דן פה ברצונות שלך, אז איפה שאלה הרצונות שלך ולא פוגעים בציבורים גדולים אז זה הרצונות שלך.

חיים כץ: מתפקידי פה לנהל את ישיבות הוועדה, ולאשר או לא לאשר את זה.

חיים כץ: אבל, איפה שהאוצר מנסה להתלבש על חוקים שלכם, ולפגוע בכלל הציבור בחוקים אחרים, אז גם אתה לא יכול לעזור לו, והוא לא יכול לעזור לו.

חיים כץ: ואני לא מכיר את המושגים של גוף ממשלתי.

זאב אלקין: כן, פה אני איתך.

זאב אלקין: פה גם אני מתנגד.

חיים כץ: קודם כל, אני שמח שאתה איתי.

חיים כץ: זה יהיה גוף ציבורי כמו שהיה בחקיקה אחרת, ולא יהיה גוף ממשלתי.

חיים כץ: אדוני נציג האוצר, מה יש לך להגיד עכשיו?

חיים כץ: האם אתה רוצה לטלפן דקה?

דב בארי: לא, אין לי מה להוסיף.

דב בארי: אני אשמח שיקריאו אולי את הצעת החוק כפי שהיא, עם כל השינויים שנעשו, ולראות שבאמת היא עולה להצבעה כפי שאנחנו דנים בה כעת.

חיים כץ: לפי בקשת האוצר אנחנו נקריא פעם נוספת.

חיים כץ: אני מבקש ממך לא לצאת החוצה, ולא לדבר בטלפון אלא להקשיב.

חיים כץ: אנחנו נקריא את זה עוד הפעם, אבל לאט.

נעה בן שבת: אנחנו מקריאים את הסעיף הנוסף, סעיף (א1).

נעה בן שבת: "(א1) הטבות הניתנות לפי כל דין וכן הטבות הניתנות על-ידי גוף ציבורי לפי הסכם או נוהג, לאזרח ותיק שמשתלמת לו גמלה לפי חוק הבטחת הכנסה, כולן או חלקן כפי שיקבע השר באישור שר האוצר והשר הנוגע בדבר, ובאישור ועדת העבודה, הרווחה והבריאות של הכנסת, יינתנו גם לאזרח ותיק שהוכיח להנחת דעתו של המוסד לביטוח לאומי, כי אלמלא הוראות סעיף 251 לחוק הביטוח הלאומי [נוסח משולב], התשנ"ה-1995, היה זכאי לגמלה לפי חוק הבטחת הכנסה, וכן עמד באמות מידה לעניין הזכאות לקבלת ההטבות האמורות שיקבע השר, בהסכמת שר האוצר ובאישור הוועדה כאמור.

נעה בן שבת: " באישור ועדת העבודה, הרווחה והבריאות של הכנסת.

חיים כץ: האם יש מישהו שרוצה להגיב?

חיים כץ: גברתי, בבקשה.

שרית דמרי: אני מהלשכה המשפטית מהמוסד לביטוח לאומי.

שרית דמרי: אני רוצה לציין שההצעה לא הועברה לידינו, ולכן כרגע זה לא עבר את החלטת המינהלה אצלנו.

שרית דמרי: לכן, לא נוכל להסכים או לאשר את ההצעה.

שרית דמרי: לפי החלטת הממשלה נדרש גם תיאום איתנו.

חיים כץ: זאת אומרת, אתם תצביעו נגד.

שרית דמרי: אנחנו לא יכולים להצביע.

שרית דמרי: אנחנו יכולים רק לומר להגיד את עמדתנו.

מרית לביא: אני מהמוסד לביטוח לאומי.

מרית לביא: רצינו רק לומר שתוספת של כמה אלפים, או 15,000 אנשים לשנה, שאנחנו נצטרך לבדוק אותם, כולל להריץ אותם להביא אישורים וכד'.

מרית לביא: אנחנו היינו מאוד שמחים אם היו מוצאים דרך מבלי שהם יצטרכו לעבור את דרך הייסורים של בדיקה האם הם זכאים להבטחת הכנסה.

חיים כץ: הרשימה של מקבלי הבטחת הכנסה היא לא מוגדרת?

מרית לביא: כל שנה מקרב מגישי תביעות לזקנה עוד 15,000 מבקשים השלמת הכנסה.

מרית לביא: רוב אלה שעוברים מנכות לזקנה ברובם הגדול הם לא מגישים, חלק קטן מגיש.

מרית לביא: אנחנו נצטרך לבדוק אותם לפי אמות המידה של - - -

חיים כץ: אבל, את זה אתם עושים כל הזמן.

מרית לביא: מעבר לעובדה שזה יוסיף לנו עוד די הרבה אנשים שלא היו אמורים לעבור את הבדיקה הזאת, כי בסופו של דבר אולי הם לא היו זכאים ממש לכסף, אלא רק להטבה, אנחנו גם מעבירים את האנשים האלה דרך ייסורים.

מרית לביא: צריכים להביא אישורי נדל"ן, אישורים מהבנקים, פיקדונות – ללכת ולבוא.

מרית לביא: אנחנו היינו מאוד רוצים שיימצאו דרך שלא נצטרך לבדוק את האנשים אם הם זכאים להשלמת הכנסה.

יהודית וסרמן: אבל, בדיוק לעניין זה האוצר ביקש להוסיף אמות מידה נוספות לעניין הזכאות.

מרית לביא: זאת אומרת, ייקבעו שלא יצטרכו לבדוק להם נדל"ן?

יהודית וסרמן: לא, או שיוכל לגשת רק מי שעומד בתנאים כאלה ואחרים.

יהודית וסרמן: זאת אומרת, לא תצטרכו לבדוק את כל ה- - -

מרית לביא: אבל, איך הוא יודע?

מרית לביא: כל אחד ירצה לבדוק אם הוא זכאי או לא.

מרית לביא: הוא לא יכול לדעת אם הוא זכאי או לא.

מרית לביא: ואז הוא יצטרך לעבור את כל דרך הייסורים.

חיים כץ: תודה.

חיים כץ: גברתי, בבקשה.

חיים כץ: מה תפקידך?

נועה פרסטר: אני ראש אגף תקציבים בשירותי בריאות כללית.

נועה פרסטר: אחת ההטבות המדוברות היא 50% הנחה בתרופות.

נועה פרסטר: אם לא יירשם כאן סעיף שיפוי לקופות בגין הפסד ההכנסות אז בעצם החוק ימומן על-ידי הקופות.

נועה פרסטר: אנחנו מבקשים להוסיף סעיף שיפוי, ונוסח כזה כבר קיים בחוקים דומים, אחרת אנחנו נפסיד כאן כמה עשרות מיליונים.

נועה פרסטר: אין לי מושג על כמה אנשים מדובר.

חיים כץ: את מבינה שאת מדברת לפרוטוקול.

חיים כץ: רשימת ההטבות עוד לא נקבעה עדיין.

חיים כץ: את אומרת: תרשמו שאם אתם הולכים לתת הנחה על תרופות אני מבקשת שיפוי.

נועה פרסטר: ההטבות הנהוגות כיום, אחת ההטבות היא 50% הנחה בתרופות.

נועה פרסטר: יכול להיות ששר האוצר לא יאשר את ההטבה הזאת.

נועה פרסטר: אבל, זו אחת ההטבות.

רחל אדטו: אבל, ממילא יש הטבה דומה לאנשים שמקבלים השלמת הכנסה.

נועה פרסטר: נכון, זה תוספת של עוד 15 או 20 - - -

רחל אדטו: ממילא הם משלמים פחות השתתפות עצמית, או שביטלו להם את ההשתתפות העצמית.

נועה פרסטר: בדיוק, זה עוד אנשים.

נועה פרסטר: זה תוספת אוכלוסייה.

חיים כץ: אל תכעסי, כולם עוברים עכשיו למכבי.

חיים כץ: הם יקבלו תרופות חינם.

שי סומך: אני ממשרד המשפטים.

שי סומך: הזכאות להנחה של 50% בתרופות, כבר קבועה היום בחוק בדיוק לאותה אוכלוסייה שהוועדה דנה בה, בחוק ביטוח בריאות ממלכתי.

שי סומך: זאת אומרת, ההנחה היא כבר קיימת.

חיים כץ: רק למי שמקבל הבטחת הכנסה.

שי סומך: לא, למי שמקבל קצבת זקנה לנכה לפי סעיף 251, ואלמלא הוא היה מקבל אותה היה מקבל הבטחת הכנסה.

נועה פרסטר: ממש לא, אתה טועה.

יהודית וסרמן: שי, על איזה סעיף אתה מדבר?

חיים כץ: חבר הכנסת אלקין, הם לא באים מוכנים לישיבות שלך.

זאב אלקין: אדוני, עם כל החשיבות שאני מייחס לעצמי, אני לא אחראי על הכנת פקידי ממשלה לדיון.

זאב אלקין: בכל מקרה, נראה לי שדיון כזה מקומו לקראת קריאה שנייה שלישית כשתקבע רשימת ההטבות.

חיים כץ: זה יהיה אז, ויהיה היום.

יהודית וסרמן: שי, זה רק לגבי ותיק מלחמה נזקק.

שי סומך: לא, אני אראה לכם.

שי סומך: רק ההטבה הזאת, זו ההטבה היחידה.

שי סומך: ג'ודי, זה בפסקה (3) באמצע הפסקה, לא פסקה (4).

יהודית וסרמן: האם זה מבוצע היום?

שי סומך: כן.

יהודית וסרמן: מי עושה את הבדיקה?

שי סומך: ביטוח לאומי.

יהודית וסרמן: נציגי הביטוח הלאומי, האם אתם עושים את הבדיקה הזאת לגבי האוכלוסייה הזאת לעניין חוק ביטוח בריאות ממלכתי?

מרית לביא: עשינו מי שהגיש לנו תביעה, ובאוגוסט האחרון נוספו 4,000 איש כי קצבת הבטחת הכנסה גדלה.

יהודית וסרמן: אז אתם עושים כבר את הבדיקה לגבי חלק מהאוכלוסייה.

מרית לביא: בדקנו אותם, והם כבר נוספו, והם כבר קיימים.

חיים כץ: האם עוד מישהו רוצה להגיד פה משהו?

חיים כץ: אם אף אחד לא רוצה להגיד שום דבר, אנחנו נעבור להצבעה להכנה לקריאה ראשונה.

חיים כץ: מי בעד ירים את ידו?

חיים כץ: ה צ ב ע ה בעד – 4 נגד – אין נמנעים – אין הצעת חוק האזרחים הוותיקים (תיקון – זכאות להטבות לאזרחים ותיקים בעלי הכנסה נמוכה), התש"ע-2010, של חבר הכנסת רוברט אילטוב, חברת הכנסת ליה שמטוב, חבר הכנסת זאב אלקין, חבר הכנסת משה (מוץ) מטלון, חבר הכנסת חמד עמאר (פ/68), אושרה להעלאה לקריאה ראשונה.

חיים כץ: תודה רבה.

חיים כץ: מאחר וכל חברי הכנסת שנמצאים פה, והם ארבעה במספר, הצביעו בעד, אז אין כאלה שהצביעו נגד, ואין כאלה שנמנעו.

חיים כץ: לכן, אני שמח להודיע לכם שהצעת החוק עברה בוועדה כהכנה לקריאה ראשונה, והיא תעלה במליאה לקריאה ראשונה.

חיים כץ: אני מקווה שהיא תעבור במליאה בקריאה ראשונה, ואז בין הקריאה הראשונה לשנייה והשלישית נבוא ונדון בכל ההשלכות.

חיים כץ: תודה רבה, הישיבה נעולה.